Die belangrikheid van entrepreneurskap vir Suid-Afrika - Solidariteit Wêreld LoopbaanSolidariteit Wêreld Loopbaan
Tuis › Artikels › Die belangrikheid van entrepreneurskap vir Suid-Afrika
Volgens Statistieke SA het Suid-Afrika tans 'n werkloosheidskoers van 27,6%. Een van die beste oplossings daarvoor is entrepreneurskap. 'n Wêreldwye vergelyking toon egter Suid-Afrika het onrusbarend lae vlakke van entrepreneursaktiwiteit – daarom is die stimulering van entrepreneursgroei nou noodsaakliker as ooit.
Baie redeneer dat die onsekerhede in ons land net te veel is. Dis egter belangrik dat ons die volgende in gedagte hou: "Terwyl verandering onsekerheid en selfs angs kan veroorsaak, bied dit ook groot geleenthede vir vernuwing en vooruitgang." Die bewyse is daar. Alles dui daarop dat daar meer entrepreneursgeleenthede in ontwikkelende lande is, ook dat die groter aantal geleenthede en die vraag na entrepreneurskap in ontwikkelende lande inderdaad ooreenstem met 'n groter aantal geleentheidsgedrewe entrepreneurs wat die mark betree. Sonder die teenwoordigheid van ondernemende individue soos dié, sal baie min vernuwing of herlewing in Suid-Afrika plaasvind.
Dis egter nie maklik om 'n entrepreneur te wees nie – veral in ons land. Ons ekonomiese poel is klein, met 'n beduidende deel van ons samelewing wat werkloos is of op die broodlyn lewe. Terwyl daar volgens raming wêreldwyd ongeveer 73 miljoen mense in 34 nasies is wat aktiewe entrepreneurs is, bevat ons arbeidsmag 'n ongewoon lae aantal werkgewers en selfstandige persone. Ons land se totale entrepreneursaktiwiteitskoers bly onder die laagste in die ontwikkelende lande nieteenstaande die feit dat bogenoemde 'n belangrike faktor is wat die hoë werkloosheid en die gepaardgaande ongelykheid en ekonomiese uitsluiting kan help bekamp.
Nog meer ontstellend is die feit dat die baie inisiatiewe en entrepreneursprogramme wat deur die nasionale regering geborg word, nie veel voordeel lewer nie. 'n Mens sou verwag dat die staat entrepreneurs – daardie kosbare individue wat geleenthede identifiseer, hulle eie geld waag en die werklike skeppers van werk en welvaart is – sal koester en aanmoedig, want slegs so kan volgehoue welvaart geskep word. In stede daarvan plaas wetgewing 'n enorme las op elke sakepersoon.
Dit beteken egter nie entrepreneurs kan net terugsit en die omgewing blameer nie. Entrepreneurskap behels immers dat jy doelbewus dinge sal laat gebeur deur jou eie handelinge. Dit vereis van individue om tot aksie oor te gaan en omgewingstruikelblokke (wat dikwels uit 'n samevoeging van verbeelding en realisme bestaan) te oorwin.
Nie enigeen het die deursettingsvermoë om dit te doen nie, maar dit bring innovasie, maak ons lewens makliker en hef samelewings op. Mense wat werk het en 'n inkomste verdien, het immers meer selftrots en selfrespek as diegene wat van welsyn lewe.
Daarom sê kenners dis nou belangriker as ooit om die jeug en die innoveerders toe te rus met die boustene van ware entrepreneurskap. Die Suid-Afrikaanse entrepreneur Marnus Broodryk (32) was 'n selfopgewerkte miljoenêr teen die ouderdom van 24. Sy raad aan entrepreneurs is dat sukses net kom deur vasbeslotenheid, deursettingsvermoë en baie harde werk.
Broodryk sê mens se kop moet ook reg wees. Daarom neem hy een dag van 'n naweek heeltemal af en skakel hy ook sy foon vir 24 uur af terwyl hy daarop fokus om te ontspan. Verder glo hy daaraan dat arbeid nie iets is waarop jy moet probeer spaar indien jy suksesvol wil wees nie. Hy neem net die heel beste mense in diens.
Die volgende is sy vyf toplesse om sukses in besigheid te behaal:
Vergeet van groot dink; skep klein.
Volgens Broodryk steek te veel mense vas by die gedagte om groot ondernemings te skep, soos die volgende Microsoft of Discovery. "Dis nie waaroor entrepreneurskap gaan nie. Entrepreneurskap handel bloot oor die bou van 'n besigheid wat jou sal kan onderhou. Dit gaan oor die skep van 'n klein onderneming wat meer geld tot jou beskikking sal stel as wat 'n salaris sal doen."
Goeie entrepreneurskap kan in swak ekonomieë bestaan.
Daar is 'n houding dat as die ekonomie swak is, alle entrepreneurs geraak word, sê Broodryk. "In 'n swak ekonomie vind jy egter entrepreneurs wat fantasties doen en in 'n sterk ekonomie vind jy ook entrepreneurs wat fantasties doen." Volgens hom moet mense minder na die ekonomie kyk. "Moenie na die wêreld daar buite kyk nie. Kyk na jouself."
Swaarverdiende geld is geld wat moeilik bestee word.
Broodryk sê mense wat geld maklik verdien, is geneig om dit maklik te spandeer ook. "Jy spandeer dit op dinge wat nie belangrik is nie. As jy egter werklik hard werk vir jou geld, is dit moeiliker om dit onnadenkend te spandeer."
Ken jouself sakgeld toe om oorbesteding te beperk.
Een van die lesse wat Broodryk aan entrepreneurs gee, is dat hulle vir hulself sakgeld opsy moet sit. "Betaal 'n sekere bedrag geld oor in 'n rekening en sodra jy daardie geld spandeer het, is dit klaar. Dit sal oorbesteding beperk, en jou ook 'n goeie oorsig gee oor die geld wat jy nog oor het om te spandeer."
Moenie volgens iemand anders se leefstyl begroot nie.
"Een van die grootste foute wat mense maak, is om volgens ander mense se standaarde te wil leef," sê Broodryk. Hy glo dit is hoekom baie mense nie begrotings het nie. Sy raad is dat entrepreneurs moet begroot volgens dít wat tot hulle beskikking is.
Suid-Afrikaners besef nie watter wonderlike sakeposisie hulle het nie – ons is omring deur moontlikhede. Mense moet dit net besef en inspring!
https://www.wits.ac.za/news/latest-news/in-their-own-words/2018/2018-04/entrepreneurship-is-on-the-agenda-again-more-hype-or-real-action.html